Kristian Jensen (V), 2003-12-18:
Det har jeg valgt at benytte mig af på grundlag af nogle af de tal, som er kommet frem i løbet af i dag.
Det kan vi vende tilbage til.
Men først og fremmest vil jeg gerne sige, at når man har stået og lyttet til debatten, så har Socialdemokratiets politik fået mig til at tænke på et tv-program, der gik for nogle år siden.
Der var et tv-program, der hed »Fup eller fakta«.
Der kom tre påstande.
Så kunne man vælge, hvilken en man troede der var fakta, og så var de to andre fup.
Forskellen er bare, at hos Socialdemokratiet er alle tre påstande fup, og ingenting er fakta.
Debatten i dag har haft det særkende, at det er, som om vi har opfattet, at verden er det, der foregår i rummet her, og ikke hvad der foregår i rummet uden for os.
Man har ikke taget højde for, hvad det er for oplysninger, der er kommet til os i løbet af dagen, og derfor er der en række påstande, specielt fremført af Socialdemokratiet, som endnu trænger til at blive modsagt, og som trænger til at blive imødegået med netop de oplysninger, der er kommet frem i løbet af dagen.
Den ene oplysning er, at pengene fosser ud af statskassen.
Det er den påstand, Socialdemokratiet har brugt nogle måneder på at lære at sige på trods af, at vi kan se, at DAU-saldoen inden for de sidste 14 dage er opjusteret, på trods af, at vi så sent som her i dag har set, at pengene, hvis de overhovedet fosser nogen steder, netop fosser ind i statskassen.
Socialdemokratiets påstand er direkte forkert, og det er også tydeligt fremgået af de oplysninger, der er kommet i løbet af dagen. Den næste påstand er, at Socialdemokratiets ændringsforslag ville forbedre finansloven. Hvis man tror på det, så tror man på, at en forbedring af finansloven er at forhøje skatterne med 8,7 mia. kr.
Den tredje påstand fra Socialdemokratiets side er, at regeringen har opgivet at nedbringe gælden.
Det er ganske enkelt utroligt at høre på, at Socialdemokratiet fremturer med usande påstande om, at regeringen ikke nedbringer gælden på trods af, at det gentagne gange er slået fast, at det lige præcis er det, der sker.
Men det største hykleri og den mest forkerte påstand, der er kommet fra Socialdemokratiet, er påstanden om, at regeringen ikke har styr på de offentlige finanser.
For sandheden er, at væksten i det offentlige forbrug under den tidligere regering var mere end dobbelt så stort som det, der var planlagt.
Og fakta var, at væksten i den offentlige sektor blev mere end fordoblet i den tid, hvor hr. Mogens Lykketoft var finansminister, sammenholdt med det, han selv spåede.
Over for det står en regering, der, igen på baggrund af, hvad nye tal offentliggjort i dag fra Danmarks Statistik viser, har styr på de offentlige udgifter.
Der har rent faktisk været et lille fald i det offentlige forbrug, og der har været en nedjustering - en nedjustering af de tidligere skøn.
Her siger Danske Bank, at det ikke længere er urealistisk, at regeringen når målet med væksten i de offentlige udgifter.
Det konstaterede Danske Bank efter at have nærlæst torsdagens opgørelse.
netop er falske påstande.
Det vil også klæde især Socialdemokratiet, men også Det Radikale Venstre, der jo har brugt vismandsrapporten som et stort sandhedsdokument i løbet af de sidste omgange, at slå
op på side 3 og læse, hvad der står med hensyn til at øge væksten i det offentlige forbrug.
Det er nemlig sådan, at Socialdemokratiet i sit finanslovsoplæg foreslog, at væksten i den offentlige sektor skulle øges til 2,5 pct. af BNP, altså en markant lempelse af finanspolitikken.
Når nu hr. Nicolai Wammen og Socialdemokratiet lægger så stor vægt på, hvad vismændene siger, så vil jeg foreslå hr. Nicolai Wammen meget tydeligt at studere vismandsrapporten side 3 ca. midtpå, lidt over midten, hvor der står, at man direkte fraråder en yderligere finanspolitisk lempelse.
Så de påstande, der er fremført fra Socialdemokratiet, de påstande, vi har hørt dagen igennem, har ikke bund i virkeligheden.
De er fuldstændig grebet ud af den blå luft sammenholdt med de oplysninger, der er kommet dagen igennem, og har derfor heller ingen saglig virkning på regeringens politik, og gud ske tak og lov for det.